รายการเดินหน้าประเทศไทย : มติคณะรัฐมนตรีฉบับประชาชน วันอังคารที่ 18 กรกฎาคม 2560
คณะรัฐมนตรีเห็นชอบให้กรมคุ้มครองสิทธิและเสรีภาพ เบิกจ่ายงบกลาง 300 ล้านบาท เพื่อเป็นค่าตอบแทนผู้เสียหายและค่าทดแทนให้จำเลย จำนวนประมาณ 6,000 ราย สำหรับระยะเวลาตั้งแต่ เม.ย. – ก.ย.2560 รวม 6 เดือน 

คณะรัฐมนตรีเห็นชอบแผนยุทธศาสตร์พัฒนากำลังคนสนับสนุนเขตพัฒนาพิเศษภาคตะวันออก พ.ศ. 2560 – 2564 ในวงเงินจำนวน 619.4 ล้านบาท 
1.จัดการอาชีวศึกษาเพื่อความมั่นคงของสังคมและประเทศชาติ ให้ผู้เรียนมีความรู้ ทักษะ นิสัยอุตสาหกรรม ภาษา ICT เทคโนโลยีนวัตกรรม คุณธรรม จริยธรรม อัตลักษณ์ไทย 
2.การวิจัยและนวัตกรรม เพื่อสร้างขีดความสามารถในการแข่งขันของประเทศ โดยหลักสูตรสอดคล้องกับ Super Cluster/ Cluster ,New Engine of Growth
3.การพัฒนาศักยภาพกำลังคนด้านอาชีวศึกษาทุกช่วงวัย โดยเสริมทักษะให้กำลังคนที่อยู่ในสถานประกอบการ ให้มีทักษะสอดคล้องกับความต้องการ รวมถึงแก้ปัญหาความขาดแคลนครูเร่งด่วน และยกระดับคุณภาพครู 
4.การสร้างโอกาส ความเสมอภาค และความเท่าเทียมกันด้านอาชีวศึกษา โดยสร้างแรงจูงใจให้เรียนอาชีวศึกษามากขึ้น สนับสนุนทุนการศึกษาสำหรับกลุ่มผู้ด้อยโอกาส
5.การสอน การแนะนำ ทั้งในและนอกระบบการศึกษา โดยสร้างนิสัยการใช้ทรัพยากร  การอนุรักษ์ทรัพยากรธรรมชาติ 
6.ขับเคลื่อนธุรกิจ เศรษฐกิจ ประเทศด้วยงานวิจัยทุกระดับ 


คณะรัฐมนตรีเห็นชอบการแก้ไขปรับปรุงแนวทางการแต่งตั้งกรรมการรัฐวิสาหกิจ  โดยจะเริ่มใช้กำหนดข้อบังคับใหม่ในการคัดเลือกผู้ที่จะเข้ามาทำหน้าที่คณะกรรมการในรัฐวิสาหกิจ 
          1. ให้นำสมรรถนะหลักและความรู้ที่จำเป็น (Skill Matrix) มาใช้ในการพิจารณาสรรหา และแต่งตั้งกรรมการรัฐวิสาหกิจ เพื่อให้รัฐวิสาหกิจได้กรรมการตรงกับความต้องการที่แท้จริงในการขับเคลื่อนและพัฒนารัฐวิสาหกิจ 
          2. ในการแต่งตั้งกรรมการอื่นที่มิใช่กรรมการโดยตำแหน่งในรัฐวิสาหกิจแห่งใด ให้ผู้มีอำนาจพิจารณาเสนอชื่อจากผู้ทรงคุณวุฒิที่มีประสบการณ์การทำงานในภาคธุรกิจไม่น้อยกว่า 1 ใน 3 ของจำนวนกรรมการอื่นของรัฐวิสาหกิจ 
          3. ห้ามมิให้มีการแต่งตั้งผู้บริหารสูงสุดหรือพนักงานรัฐวิสาหกิจแห่งหนึ่งแห่งใด เป็นกรรมการในคณะกรรมการรัฐวิสาหกิจอื่น เว้นแต่กรณีที่มีกฎหมายกำหนด หรือกรณีการแต่งตั้งเป็นกรรมการในคณะกรรมการของบริษัทที่รัฐวิสาหกิจนั้นถือหุ้นอยู่  
          4.ไม่แต่งตั้งสมาชิกสภานิติบัญญัติแห่งชาติ ข้าราชการการเมือง และผู้ดำรงตำแหน่งทางการเมืองเป็นกรรมการในคณะกรรมการรัฐวิสาหกิจเพิ่มเติม 
          5.ให้มีผู้แทนกระทรวงการคลังที่เป็นข้าราชการประจำในกระทรวงการคลัง เป็นกรรมการในคณะกรรมการัฐวิสาหกิจ เพื่อรักษาผลประโยชน์ของทางราชการในฐานะผู้ถือหุ้นของรัฐวิสาหกิจ  
          6.ให้มีผู้แทนกระทรวงเจ้าสังกัดของรัฐวิสาหกิจที่เป็นข้าราชการประจำในกระทรวงเจ้าสังกัด ซึ่งไม่อยู่ในหน่วยงานที่ทำหน้าที่กำกับดูแลการประกอบกิจการของรัฐวิสาหกิจนั้น (Regulator) จำนวน 1 คน เป็นกรรมการในคณะรรมการรัฐวิสาหกิจ  
          7.ในกรณีที่กฎหมายจัดตั้งของรัฐวิสาหกิจกำหนดให้มีผู้ดำรงตำแหน่งใดในส่วนราชการหรือหน่วยงานอื่นเป็นกรรมการ และผู้ดำรงตำแหน่งนั้นจะมอบหมายให้ผู้อื่นปฏิบัติหน้าที่แทนในตำแหน่งกรรมการรัฐวิสาหกิจ ให้ผู้ดำรงตำแหน่งนั้นพิจารณามอบหมายผู้ดำรงตำแหน่งอื่นในหน่วยงานในสังกัดที่มีความรู้ ความเชี่ยวชาญ มีเวลา และเหมาะสมกับความต้องการในการพัฒนาหรือแก้ไขปัญหาของแต่ละรัฐวิสาหกิจนั้น  
          8.กรณีกฎหมายจัดตั้งของรัฐวิสาหกิจกำหนดให้มีผู้แทนหน่วยงานต่างๆ เป็นกรรมการในคณะกรรมการรัฐวิสาหกิจ ให้หน่วยงานนั้นแต่งตั้งจากบุคคลที่อยู่ในหน่วยงานนั้น
          9.ในกรณีที่สวนราชการแต่งตั้งข้าราชการประจำไปเป็นกรรมการในรัฐวิสาหกิจ หากข้าราชการผู้นั้นเกษียณอายุหรือพ้นจากการเป็นข้าราชการประจำ ให้ส่วนราชการนั้นแต่งตั้งข้าราชการคนใหม่ไปแทน